Zemanová, Anna, poslankyňa NR SR (2018-05-23):
Aha. Áno, pardon, ešte musím prečítať. Ja som ich síce všetky vysvetlila, ale musím prečítať. Ďakujem pekne za upozornenie. Takže teraz prečítam pozmeňujúce návrhy už bez odôvodnení, len čisto tie paragrafové znenia. Takže pozmeňujúci návrh č. 1 poslancov Národnej rady Slovenskej republiky Anny Zemanovej, Radoslava Pavelku a Jany Cigánikovej k vládnemu návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a ktorým sa menia a dopĺňajú niektoré zákony (tlač 866): 1. V čl. I bod 35 znie: V § 8 ods. 3 písm. z) tretí bod znie: „vykonávanie činností súvisiacich so sprostredkovaním nákupu a predaja zvierat právnickými osobami, fyzickými osobami – podnikateľmi a fyzickými osobami pri obchode a vývoze do tretích krajín,“. 2. V čl. I bode 50 v §13 odsek 1 sa vypúšťa písmeno j). V nadväznosti na to sa vykoná zmena v označovaní nasledujúceho písmena a súčasne sa táto primerane upraví úvodná veta novelizačného bodu. 3. V čl. I bode 76 § 19 ods. 6 sa na konci dopĺňa táto veta: „Komora veterinárnych lekárov Slovenskej republiky poskytuje na žiadosť orgánov činných v trestnom konaní, obce, prevádzkovateľa útulku alebo súkromného veterinárneho lekára údaje o predchádzajúcich vlastníkoch psa z centrálneho registra spoločenských zvierat.“ 4. V čl. I bod 77 znie: „§ 19 sa dopĺňa odsekom 9, ktorý znie: Vlastník psa je povinný zabezpečiť trvalé označenie psa chovaného na území Slovenskej republiky transpondérom, ktorý spĺňa technické požiadavky podľa osobitného predpisu (odkaz č. 102) pred prvou zmenou vlastníka psa, najneskôr však do 12 týždňov veku a uviesť identifikačné údaje psa a údaje o vlastníkovi psa v Centrálnom registri spoločenských zvierat. Pri registrácii psa sa uvedie aj číslo transpondéru matky psa, ak je tento údaj známy. Transpondérom neoznačený pes vo veku nad 12 týždňov sa považuje za opustené zviera a stáva sa vlastníctvom štátu.“ Poznámka pod čiarou k odkazu 102 znie: „Príloha II nariadenia (EÚ) č. 576/2013.“ 5. V čl. I bod 80 § 22 sa odsek 4 dopĺňa písmenom g), ktoré znie: „g) konzumácia mäsa a zhotovovanie výrobkov zo spoločenského zvieraťa. 106d)“. Poznámka pod čiarou k odkazu 106d znie: „Príloha 1 časť A nariadenia (EÚ) č. 576/2013 v platnom znení.“ 6. V čl. I bode 118 § 37 ods. 2 písm. b) štvrtý bod znie: „4. nahlásiť pri zmene vlastníka psa najneskôr do 21 dní odo dňa zmeny vlastníka psa údaje o novom vlastníkovi psa do Centrálneho registra spoločenských zvierat prostredníctvom súkromného veterinárneho lekára v rozsahu meno a adresa trvalého pobytu; údaje je povinná nahlásiť osoba, ktorá prevádza vlastníctvo psa, pričom nový vlastník je povinný do 21 dní odo dňa nadobudnutia psa do vlastníctva nahlásiť nadobudnutie vlastníctva psa a doplniť svoje identifikačné údaje do Centrálneho registra spoločenských zvierat prostredníctvom súkromného veterinárneho lekára. Ak si osoba, ktorá prevádza vlastníctvo psa, nesplní svoju povinnosť, je súkromný veterinárny lekár povinný zapísať do Centrálneho registra spoločenských zvierat nadobúdateľa psa ako nového vlastníka na základe písomnej zmluvy o prevode vlastníctva psa,“. 7. V čl. I bod 171 § 48 odsek 3 sa dopĺňa písm. w), ktoré znie: „nenahlási v lehote 21 dní od prevodu vlastníctva psa prevod svojho psa na inú osobu, nenahlási nadobudnutie psa do svojho vlastníctva alebo ako nový vlastník psa nedoplní svoje identifikačné údaje do Centrálneho registra spoločenských zvierat prostredníctvom súkromného veterinárneho lekára." V nadväznosti na túto zmenu sa primerane upraví úvodná veta novelizačného bodu. Pozmeňujúci návrh číslo..., pozmeňujúci a doplňujúci návrh č. 2 poslancov Národnej rady Slovenskej republiky Anny Zemanovej, Radoslava Pavelku a Jany Cigánikovej k vládnemu návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a ktorým sa menia a dopĺňajú niektoré zákony (tlač 866): 1. V čl. I bod 202 § 54g odsek 2 znie: „(2) Vlastník psa narodeného do 31. augusta 2018 je povinný zabezpečiť označenie psa podľa § 19 ods. 9 najneskôr do 31. decembra 2019.“ 2. V čl. I bod 202 § 54g sa za odsek 2 vkladá nový odsek 3, ktorý znie: „(3) Vlastník psa môže do 29. februára 2020 súkromného veterinárneho lekára požiadať o kastráciu psa na náklady štátu; tento výkon uhrádza súkromnému veterinárnemu lekárovi štát prostredníctvom regionálnej veterinárnej a potravinovej správy v územnom obvode, v ktorej má sídlo ambulancia súkromného veterinárneho lekára, ktorý kastráciu psa vykonal; podrobnosti môže upraviť ministerstvo všeobecne záväzným právnym predpisom.“ Nasledujúce odseky sa primerane prečíslujú. Ďakujem pekne, dočítala som čítanie pozmeňujúcich návrhov.